
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Републичког геодетског завода, по притужби коју је поднео А.А. , преко пуномоћника, Заштитник грађана 

У Т В Р Ђ У Ј Е

Републички геодетски завод поступио је супротно закону, правилима управног поступка и принципима добре управе, јер није предузео потребне мере и радње како би Одељење за другостепени поступак уважило одустанак од жалбе и донело решење о обустави поступка у законом прописаном року, чиме су не само повређена правила управног поступка, већ и изневерена оправдана и разумна очекивања грађана.
На основу утврђених недостатака у раду, Заштитник грађана упућује Републичком геодетском заводу следеће 

П Р Е П О Р У К Е

I

Републички геодетски завод ће без одлагања поступити у предмету бр. 952-…/2020 и донети на закону засновано решење уважавајући околност одустанка од жалбе.
II

Републички геодетски завод предузеће све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  

Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Р а з л о з и:

Заштитник грађана примио је притужбу коју је 06. 10. 2021. године поднео А.А. преко пуномоћника на рад Републичког геодетског завода, због недоношења одлуке поводом одустанка од жалбе.  

У притужби се наводи да је А.А., поднеском од 07. 09. 2020. године повукао жалбу на решење и допунско решење Службе за катастар непокретности Блаце број: 952-…/2019 од 12. 12. 2019. и од 13. 01. 2020. године. Подносилац притужбе тврди да Републички геодетски завод није донео решење којим се обуставља поступак након одустанка од жалбе.  

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. број 28… од 25. 10. 2021. године упутио Републичком геодетском заводу обавештење о примљеној притужби и затражио изјашњење о свим чињеницама и околностима значајним за доношење става о њиховој основаности.

Поступајући по захтеву Заштитника грађана, Републички геодетски завод, доставио је изјашњење (06  број. 07-…/21-1 од 25. 11. 2021. године) у коме је, између осталог, наведено да одлука у предмету број: 952-…/2020 још увек није донета, те да ће, када одлука буде донета, копију исте доставити као доказ да је пропуст на који је притужбом указано, отклоњен.  Такође, Републички геодетски завод истиче и околност да се пред овим органом у року од два месеца решавају предмети по жалбама на решења донета у поступцима покренутим преко е-шалтера, у смислу одредаба Закона о поступку уписа у катастар непокретности и водова, док се у погледу осталих управних предмета који су формирани пре ступања на снагу цитираног Закона, тренутно решавају предмети из 2018. године, те да је у моменту преузимања другостепене надлежности Републичког геодетског завода од Министарства грађевинарства, саобраћаја и инфраструктуре 2016. године, кашњење у решавању другостепених управних предмета износило преко 6 година. 
Током трајања поступка контроле законитости и правилности рада Заштитник грађана упутио је још три дописа Републичком геодетском заводу, последњи дел. бр. 110… од 26. 04. 2022. године. Републички геодетски завод је у свом последњем одговору од 16. 05. 2022. године поновио раније наводе да одлука у другом степену у конкретном предмету још увек није донета. 
* * *

Чланом 157. Закона о општем управном поступку
 прописано је да жалилац може одустати од жалбе док не буде обавештен о решењу којим је одлучено о жалби. Одустанак од жалбе не може да се опозове. Кад жалилац одустане од жалбе, поступак по жалби обуставља се решењем које садржи и трошкове поступка по жалби. 

Законом о државној управи
 прописано је да су органи државне управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се и њима постижу сврха и циљ закона. Орани државне управе дужни су да поштују личност и достојанство странака (чл. 09. ст. 1., и чл. 10. Закона). 

* * *

Сагледавајући наведене прописе Заштитник грађана је става да Републички геодетски завод, након што је жалилац одустао од жалбе, није предузео све мере и активности како би у законом прописаном року донео решење о обустави поступка у управној ствари бр. 952-…/2020, те је на тај начин повредио принципе добре управе, а на штету права и правних интереса подносиоца притужбе. 
Упркос томе што је Заштитник грађана упознат са проблемом недостатка кадровских капацитета Републичког геодетског завода и уважава да је то, у знатној мери, узрок недовољне ефикасности у поступцима одлучивања по жалбама овог органа, не може прихватити као основано образложење Републичког геодетског завода које се базира на давању предности одлучивању у поступцима који се воде преко Е-шалтера, а које није изричито засновано на закону. Заузимањем оваквог става, односно игнорисањем чињенице да постоје жалбе поднете и више година пре оних које су упућене преко Е-шалтера,  заправо се у неповољнији положај стављају сви грађани који очекују одлуке по жалбама које су поднете у папирној форми. 
У конкретном случају нарочито стога што је било потребно предузети процесну радњу на коју не може да утиче евентуална сложеност предмета, будући да је сам подносилац одустао од жалбе. 
Заштитник грађана поздравља напоре које улаже Републички геодетски завода, како би подизањем кадровских капацитета обезбедио ефикасно обављање послова из своје надлежности. Међутим и овим путем указујемо да то не може бити оправдање за изостанак доследног примењивања законских одредаба који регулишу поступање другостепеног орган по жалби.

Наиме, стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Органи управе су, у оквиру начела управног поступка и принципа добре управе дужни да странкама омогуће што лакшу заштиту својих права и интереса, водећи рачуна да остваривање њихових права и правних интереса не буде на штету права и правних интереса других, нити у супротности са законом утврђеним јавним интересима.
На основу свих утврђених чињеница и околности, Заштитник грађана је утврдио пропуст у правилности и законитости рада Републичког геодетског завода на штету остваривања права грађана и, сагласно члану 31. став 2. Закона о Заштитнику грађана, упутио је Заводу препоруку ради отклањања уочених недостатака у раду, као и у циљу унапређења рада и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу;

- притужиоцу

� Сл. гласник РС", бр. 18/2016 и 95/2018 - аутентично тумачење


� "Сл. гласник РС", бр. 79/2005, 101/2007, 95/2010, 99/2014, 47/2018 и 30/2018 - др. закон

